GiliGold/VAD_KnessetCorpus huggingface dataset:
אורן פרסקי: הסמכות שניתנת ללשכה בחוק, זה לבדוק את המבקשים לקבל אישור להתמחות ולהתקבל כחברי הלשכה, זאת אומרת, להיות עורכי דין בעלי חובה ללקוחות ולציבור, ליושר, להגינות, לפעולה חוקית ולנאמנות, נאמנות על כספים.
אורן פרסקי: החוק קובע שבמקרים של עבירות יש שיקול דעת ללשכה לא לקבל, או לדחות את הקבלה.
אורן פרסקי: כדי להפעיל את שיקול הדעת הזה אנחנו זקוקים למידע, בלי המידע לא נוכל להפעיל את שיקול הדעת.
אורן פרסקי: אנחנו נתונים לביקורת שיפוטית על כל ההחלטות שלנו.
אורן פרסקי: אנחנו מוכנים לצמצם את הגורמים שיקבלו את המידע.
דוד רותם: אני ממש מודה לכם.
מיכאל בן-ארי: אנחנו חושבים שזה נכון.
אורן פרסקי: אנחנו חושבים שנכון לצמצם לאלה שחייבים לדעת את זה, כדי שהעבודה תיעשה ביעילות.
אורן פרסקי: לפי החוק, הסמכות נתונה לוועד המרכזי, אבל הוועד המרכזי לא נוהג לראות את החומר עצמו.
אורן פרסקי: מי שבודק את החומר זו ועדה מקצועית, ועדת ההתמחות הארצית, שיש לה נשיאות מצומצמת שאנחנו מפעילים במיוחד בתיקים רגישים, שהיא מונה יושב-ראש, וזה התפקיד שלי, שני ממלאי מקום, ושלושה סגנים.
אורן פרסקי: אפשר לקבוע לא יותר משישה אנשים.
אורן פרסקי: אלה האנשים שגם מתוכם לא כולם רואים ממש את החומר, אבל הם מתייעצים ומחליטים לפי החומר שראה היושב-ראש, והמלצה מובאת לוועד המרכזי כדי להחליט.
אורן פרסקי: אנחנו מבקשים להתאים את הסעיף למנגנון המינימלי הנחוץ כדי למלא את התפקיד.
אורן פרסקי: התפקיד הוא חשוב, והמשרות הן כמו משרות אמון.
דוד רותם: איך מידע עובר מהנשיאות לוועד המרכזי?
אורן פרסקי: יש ישיבת הוועד המרכזי ויושב-ראש ועדת ההתמחות מוזמן אליה.
אורן פרסקי: הפרוטוקול של הדיון עם ההמלצה מופץ.
אורן פרסקי: רק הפרוטוקול, לא המסמכים עצמם.
אורן פרסקי: יושב-ראש ועדת ההתמחות מסביר את המקרה, עונה על שאלות ומתקבלת החלטה.
דוד רותם: זאת אומרת, אתם תקבעו כללים פנימיים בלשכה, שרק נשיאות ועדת ההתמחות תראה את המידע, היא תעביר, לא את החומר הפרקטי, אלא המלצה לוועד המרכזי.
אורן פרסקי: הוועד המרכזי הוא זה שלפי החוק- - -
דוד רותם: הוועד המרכזי לא יקבל את המידע.
אורן פרסקי: הוא גם היום לא נזקק.
ענר הלמן: הוא לא יקבל את המסמכים, את המידע הוא כן יקבל.
דוד רותם: את המידע הוא יקבל, הוא לא יקבל את המסמכים.
אורן פרסקי: אכן.
דוד רותם: משרד המשפטים יתקן בהתאם?
מיכאל בן-ארי: זה נוהל.
מיכאל בן-ארי: אנחנו נעשה את הנהלים האלה.
דוד רותם: לא הסמנכ"ל, לא המנכ"ל, לא העוזר ולא העוזרת.
אורן פרסקי: זה לא חיוני לעבודה שלנו, אנחנו רק צריכים להסדיר את אופן קבלת החומר.
טל ענר: יושב-ראש ועדת ההתמחות הוא רק צינור.
דוד רותם: משרד המשפטים ינסח.
מיכאל בן-ארי: ברשות היושב-ראש, אנחנו ערים בצורה אקוטית לכך שמידע מהסוג הזה יכול לפגוע בנשוא המידע, אבל יש לנו גם עניין בשמירה שאחרים לא ייפגעו.
מיכאל בן-ארי: כל מי שאמור להיות לקוח או כל מי שאמור לתת אמון בעורך-הדין, כולל רשויות ציבוריות, כולל בתי משפט, שגם הם לא ייפגעו כדי שהבן אדם הזה יעבור את המקסימום שניתן בסף הראוי לטוהר המידות, שזה המבחן העיקרי בעצם שלנו.
דוד רותם: טוהר המידות.
דוד רותם: זו ישיבה רצינית, אני לא מחייך.
דוד רותם: סעיף מ"א.
גבריאלה פיסמן: ביקשנו להוסיף מפקח לפי סעיף 7(א) לחוק הפיקוח על מעונות.
דוד רותם: כמה מפקחים יש כאלה?
גבריאלה פיסמן: למיטב ידיעתי, מדובר על המפקח, מפקח יחיד.
יובל אביעד: אני ממשרד התמ"ת.
יובל אביעד: חוק הפיקוח על המעונות לא רק משמש את משרד הרווחה, הוא גם משמש את משרד התמ"ת לצורך פיקוח על מעונות היום שבהסדר הפעלה עם משרד התמ"ת, מכוח אצילת סמכויות משר העבודה והרווחה מנהלת האגף למעונות יום ולמשפחתונים מסמיכה מפקחים לצורך בדיקה במעונות היום.
דוד רותם: מה היא בודקת?
יובל אביעד: יש למפקחים סמכויות פיקוח וחקירה.
יובל אביעד: כאשר מוגשת תלונה היא מבררת את התלונה, ובין היתר יש לה צורך גם לברר לגבי המרשם הפלילי.
דוד רותם: אילו תלונות היא מבררת?
יובל אביעד: תלונות שקשורות בעיקר בהיבטים פיזיים שקשורים בהפרה של נהלים שקיימים במשרד התמ"ת, גם תלונות שקשורות מדי פעם בהתעללות בילדים.
דוד רותם: התעללות בילדים בודק התמ"ת?
יובל אביעד: היא בודקת את המרקם הראשוני לצורך העניין על ידי שימועים ובירורים בטרם אנחנו מעבירים את זה ליחידת התביעה שלנו.
גבריאלה פיסמן: הצענו להוסיף הגדרה של התכלית שלשמה יימסר המידע "לשם הגנה על שלומם וביטחונם של קטינים וחוסים אחרים במסגרות הנתונות לפיקוחו".
גבריאלה פיסמן: מבחינת משרד הרווחה מדובר על מתן אישור למשפחות אומנה.
דוד רותם: נחזור למה שלא גמרנו.
דוד רותם: בפרט (ה) אנחנו כותבים "בתפקיד שלא בדרך של מכרז", זאת אומרת, זה למשרות אמון.
דוד רותם: בפרט (ו1) אנחנו מדברים על יועץ משפטי של עירייה.
דוד רותם: בפרט (ח) זה לא יהיה הנהלות.
גבריאלה פיסמן: אני לא זוכרת שראינו פה נציגים של הגופים המאובטחים.
גבריאלה פיסמן: צריך לזכור שהמצב הקיים הוא שהיום ההנהלה מקבלת את המידע.
30083: הנציגים פה , והיו בדיונים הקודמים.
גבריאלה פיסמן: יש מלמ"ב, אבל מה עם מעבר לזה?
30083: גם משרד ראש הממשלה פה.
30083: בתוספת הראשונה גם הגוף מנחה.
טל ענר: הבעיה זה לא אתם, הבעיה היא ההנהלה.
דוד רותם: המלמ"ב זה טוב לי.
גבריאלה פיסמן: אנחנו מדברים על חברת החשמל, על כל הגופים שמנויים בפרט (ח) היום מכוח התוספת, הסוכנות היהודית וכן הלאה.
דוד רותם: אדוני מהמלמ"ב.
דוד רותם: פרט (ח).
דוד רותם: הגופים האלה, חברת חשמל, צי"ם ואל על.
דוד רותם: איפה אתם בתמונה?
30083: הם לא תחת אחריות ההנחיה הביטחונית שלנו.
30083: אנחנו מדברים על התעשיות הביטחוניות.
30083: החברות האלה הן לא תחת אחריות ההנחיה הביטחונית של המלמ"ב.
30083: חלק מתחומי האחריות זה במשרד ראש הממשלה וחלק אצל משטרת ישראל.
30083: מי שנמצא בתוספת הראשונה בעיקר זה הגופים הממשלתיים והתעשיות הביטחוניות.
30083: בדיון הראשון הסכמנו עם הדעה ששם צריך להיות ממונה על ביטחון ולא להשאיר את ההגדרה להנהלת הגופים.
דוד רותם: מה אומר נציג משרד ראש הממשלה?
דני גבע: זו לא בקשה שלנו.
דני גבע: אין לנו עמדה מיוחדת.
דני גבע: אם תינתן הסמכות, תינתן על ידי הוועדה.
דוד רותם: בנק ישראל, רשות השידור, רשות שדות התעופה, בזק, חברות התעופה הישראליות, ספנות, בתי זיקוק, נשק, מקורות, חשמל, אגרקסקו – למה באלה לא מספיק הממונה על הביטחון?
גבריאלה פיסמן: אנחנו מדברים על גופי העסקה.
גבריאלה פיסמן: המידע נמסר לצורך מינוי עובדים והעסקתם.
גבריאלה פיסמן: הגורם הממנה הוא הנהלת הגוף.
דוד רותם: מי זה הנהלת הסוכנות היהודית?
גבריאלה פיסמן: אפשר אולי לשקול את ההצעה שהציע ענר הלמן, להגביל למי שעומד בראש ההנהלה ולסגנו.
טל ענר: או ראש אגף משאבי אנוש, מי שמוסמך.
דוד רותם: הממונה על הביטחון וראש אגף משאבי אנוש.
זהבה לייב: אם יורשה לי, מהניסיון המצטבר שיש לי מול הגופים האלה, בדרך כלל, בכל גוף הפונקציה בהנהלה משתנה, זה לא תמיד משאבי אנוש, לפעמים זה מישהו אחר.
זהבה לייב: כמעט תמיד מעורב גם הממונה על הביטחון, הוא זה שעושה את המיון והסינון.
דוד רותם: אז הממונה על הביטחון.
גבריאלה פיסמן: הוא לא גורם שמקבל החלטה.
דוד רותם: יכול להיות שצריך לקבוע פה את אותם כללים שקבענו בלשכת עורכי הדין.
דוד רותם: הוא יקבל את המידע והוא יעביר חוות דעת.
דוד רותם: הנהלת הסוכנות היהודית זה גוף של 200 איש שמתכנס פעם בשנה לקראת הקונגרס הציוני העולמי.
דוד רותם: אם אני אתחיל לפזר שם את הדפים, תאמיני לי, אחר כך תמצאי את זה בכל מקום.
רונית פרל: אני מהתאחדות התעשיינים.
רונית פרל: הצטרפנו לדיונים קצת מאוחר, רציתי לחזור לפרט (ה).
דוד רותם: אנחנו לא חוזרים לשום פרט, עם כל הכבוד.
גבריאלה פיסמן: אפשר לקבוע את מנכ"ל אותו גוף וגורם בכיר נוסף בהנהלה.
דוד רותם: המנכ"ל והממונה על הביטחון.
חגית לרנאו: במסמך שכתבתנו, ההתנגדות שלנו היתה גם לסעיף ל"ח, שקשור למשרד החינוך, וגם לסעיף מ"א, שקשור לפיקוח על המעונות.
חגית לרנאו: אחר כך דיברתי עם הייעוץ המשפטי של משרד הרווחה והשתכנעתי, שלא מדובר באותה מטרייה, ולכן ההערה היא בעיקר על משרד החינוך.
דוד רותם: זה ב(לח)?
חגית לרנאו: ב(לח).
דוד רותם: כשנגיע לשם, טוב?
23591: הדבר הבא שנשאר פתוח זה פרט (ט2) לגבי האזנות סתר.
23591: הוועדה ביקשה להגדיר גורמים נוספים בעלי תפקידים נוספים שהם יהיו מוסמכים לקבל, חוץ משר הביטחון או ראש הממשלה, ולא הסמכה כללית של "או מי שהוא הסמיך לכך".
דני גבע: אנחנו מסתפקים שיהיה כתוב כמו שמוצע פה, "שר הביטחון וראש הממשלה".
דני גבע: זהו.
דוד רותם: כל הכבוד לכם.
דוד רותם: חבר'ה, רק תשימו לב, אם הם יכולים לחיות עם זה, כולם יכולים לחיות עם זה.
23591: הדבר הבא שנשאר פתוח באותו עניין, גם לגבי פרטים (ט4) ו-(ט5) הוועדה ביקשה להגדיר בעלי תפקידים מסוימים, שיוסמכו על ידי שר המשפטים או השר לביטחון פנים.
דוד רותם: (ט5).
רויטל גור: גם (ט5) יכול להישאר השר לביטחון הפנים.
דוד רותם: גם ב-(ט4) יכול להישאר שר המשפטים.
23591: פרט (טו) זה תוספת בעקבות בקשה שהוועדה אישרה, להוסיף גם צוותים מקצועיים לעניין אלימות במשפחה.
23591: סעיף (9א) זה תיקון טכני שנציגי הצבא ביקשו.
23591: בפרט (כו) לעניין הצבא נתבקשו בדיון הקודם שני דברים.
23591: דבר ראשון, הגדרה של בעלי תפקידים מסוימים, וניסיון להגדיר בצורה יותר בהירה את התחומים מאשר ההגדרה שכרגע מוצעת, "לענייני כוח אדם".
איל טולדנו: עשינו בדיקה, הבדיקה עדיין לא הושלמה.
איל טולדנו: יש לנו מספר גורמים שקיבלו הסמכה מראש אגף כוח-אדם.
איל טולדנו: מכיוון שהצבא הוא גוף מאוד גדול, ראש אגף כוח-אדם לא מטפל בכל הנושאים בעצמו, יש ראש מחלקת הסגל שמטפל בכל הנושא של גיוס לקבע, הדחה, השעיה, פיטורים מהשירות, זה בעצם הגורם שמתעסק בתחום שירות הקבע--
דוד רותם: באיזו דרגה הוא?
איל טולדנו: ראש מחלקת הסגל זה דרגת אלוף משנה.
איל טולדנו: --יש כל מערך הגיוס של מועמדים לשירות ביטחון, שבודקים את הרישום הפלילי שלהם לפני שהם נכנסים לשירות, ויש לנו גם הגופים המקצועיים שמטפלים במערך המילואים.
איל טולדנו: למשל יש לנו הסדר היום לגבי עבירות של אלימות במשפחה, ומועברים דיווחים ממשטרת ישראל על מנת ליטול נשק מאיש מילואים שיש לו תיק על אלימות במשפחה, שלא ישתמש בנשק למטרות לא רצויות.
איל טולדנו: יש מספר רב של גורמים בצבא שמתעסקים בנושא הזה.
איל טולדנו: כרגע אני לא יכול לצמצם למספר ספציפי של תפקידים, אנחנו עדיין באמצע תהליך בדיקה.
איל טולדנו: להערכת גורמי כוח-אדם נצטרך סדר גודל של שבועיים כדי לנסות לצמצם.
גבריאלה פיסמן: אנחנו לא יכולים להיות מעורבים בפרטים של הצבא.
גבריאלה פיסמן: זו עבודה שהצבא צריך לעשות בעצמו.
דוד רותם: הם אומרים שייקח להם שבועיים.
דוד רותם: אתם רוצים לחכות או שנשאיר את זה רק עם ראש אגף כוח-אדם ו- - -
23591: אולי במקום להגדיר בעלי תפקידים, להגדיר דרגת בכירות, למשל, מדרגת אלוף משנה ומעלה או משהו מהסגנון הזה?
דוד רותם: הם יבואו בעוד שבועיים ויגידו: רק סגן אלוף אחד.
איל טולדנו: כבר היום יש בעלי תפקידים בדרגת סגן אלוף, שצריכים את זה לעבודה השוטפת שלהם.
ענר הלמן: מסגן אלוף.
דוד רותם: אם תגיד "מסגן אלוף" הם יגידו שיש גם רב-סרן.
דוד רותם: יש גם רב-סרן בתמונה?
איל טולדנו: יש תפקידים גם בדרגים נמוכים יותר, הכול לפי התפקיד.
דוד רותם: אתה מבין, חקירה נגדית ידעתי פעם לעשות.
חגית לרנאו: אולי כדאי להגדיר לצורך מה, כי מסתבר שהביטוי "בקשר לעניני כוח-אדם"- - -
23591: זה היה הדבר השני שהוועדה ביקשה.
דוד רותם: זה יתוקן, זה לא בענייני כוח-אדם, לא כל חייל שקוראים לו למילואים, אפשר יהיה לקבל את המידע עליו.
איל טולדנו: בתוספת הראשונה ראש אגף כוח-אדם הוא המקביל של נציב שירות המדינה.
איל טולדנו: בפרט (ו) אפשר לראות שההסמכה מתייחסת לסוג האוכלוסייה הרלוונטית.
דוד רותם: יש רק הבדל אחד, שלשירות המדינה, אם אני רוצה ללכת אני הולך, ואם אני לא רוצה, אני לא הולך, ולמילואים ולשירות הצבאי - אין לי ברירה.
איל טולדנו: לשירות קבע?
דוד רותם: לשירות קבע, בסדר.
דוד רותם: "לעניני כוח-אדם" בשירות קבע זה בסדר.
דוד רותם: השאלה על כל היתר.
איל טולדנו: זה אולי מחמיר את הבעיה, כי יש חובה לשרת, אבל החובה לשרת, לפי הפסיקה, היא גם זכות לשרת.
איל טולדנו: יש כאלה שרוצים לשרת, ואנחנו לא בטוחים שהיינו רוצים אותם עם העבר שלהם.
דוד רותם: בסדר, רק אז אל תשווה אתכם לנציב שירות המדינה.
איל טולדנו: הצורה של ההסמכה גם בסעיפים אחרים שמדברים על כוח-אדם וגם מה שדיברנו קודם, על אותן חברות פרטיות שהן מונחות ביטחונית על ידי גורמי הביטחון- - -
דוד רותם: לכן אתם רוצים שגם הממונה על הביטחון יקבל את זה, כמו בחברות האלה.
דוד רותם: אני אתן לך בדיוק כמו שנתתי שם: המנכ"ל יהיה הרמטכ"ל, הממונה על הביטחון וראש צוות כוח אדם.
דוד רותם: מקובלי עלי.
איל טולדנו: הרגישות, כשאנחנו מדברים על הצבא, היא אפילו יותר גבוהה משירות המדינה.
איל טולדנו: אנחנו מדברים על אנשים שמקבלים נשק, אנחנו מדברים על אנשים שעוסקים בחומרי נפץ, אנחנו מדברים על אנשים שעוסקים בחיי אדם.
איל טולדנו: בהחלט יש חשיבות לדעת מי מאייש את התפקידים האלה.
דוד רותם: השאלה רק אם זה צריך להסתובב אצל כל טר"ש וכל רל"ש בצבא.
דוד רותם: הואיל ואני כבר קיבלתי פעם, בתלונה של חבר כנסת, קיבלתי מכתב מלא אי דיוקים על ידי בח"ק, בשם מזכירת הפיקוד העליון, ואני כבר מבין איך הדברים מתנהלים.
דוד רותם: לכן אני לא מוכן שכל אחד יקבל את זה.
דוד רותם: תגידו לי מי יקבל ומי לא יקבל.
איל טולדנו: אני שוב אומר שזה לא כל אחד, אבל מספר התפקידים ומספר השימושים בצבא הוא גדול, אני לא בטוח שזה מתאים לתוספת הראשונה.
איל טולדנו: היום הנושא הזה מוסדר בפקודות הצבא, לפקודות הצבא יש מעמד של דין לפי חוק השיפוט הצבאי.
דוד רותם: חברים יקרים, אין שום בעיה, בואו נמחק את פרט (כו), ותסדירו את זה בדרכים אחרות.
איל טולדנו: אנחנו לא יכולים.
גבריאלה פיסמן: אין דרכים אחרות.
גבריאלה פיסמן: זה חייב להיות מוסדר בחיקוק.
גבריאלה פיסמן: היקף המידע שהם רשאים היום לקבל זה היקף המידע של התוספת הראשונה.
גבריאלה פיסמן: הקושי שלנו היה שקשה להגדיר את בעלי התפקידים, כיוון שהם לא מוגדרים בחקיקה, לא בחקיקה ראשית ולא בחקיקת משנה, מה שאפשר לעשות על מנת לצמצם את זה, אולי אפשר לכוון--
דוד רותם: אי אפשר "בקשר לעניני כוח-אדם".
גבריאלה פיסמן: --לפקודות הצבא, ולכתוב: כפי שייקבע בפקודות הצבא, בהנחה שפקודות הצבא מפורסמות.
טל ענר: הן גם מפורסמות.
דוד רותם: פקודות הצבא מפורסמות?
איל טולדנו: פקודת הצבא מפורסמות באתר של דובר צה"ל, למעט פקודות מסווגות.
איל טולדנו: פקודה מהסוג הזה תפורסם.
דוד רותם: או שכן או שלא, אני לא יודע.
טל ענר: סעיף 2 לחוק השיפוט הצבאי.
איל טולדנו: גם לפי חוק חופש המידע אנחנו מפרסמים את פקודות הצבא.
טל ענר: היום הם בפנים בלי שום הגבלה.
גבריאלה פיסמן: הפקודות הן מאוד דינמיות, ובמהלך השנים קיבלנו בקשות שנבחנו על ידינו, על ידי גופים שונים שקבועים בפקודות הצבא: ועדות סמים, ועדות מפקדים, והתקנות כרגע צריכות לאפשר אותה גמישות, אבל לפחות להגביל את זה לפקודות הצבא.
טל ענר: לא מי שיוסמך, אלא כפי שקבע בפקודות הצבא.
דוד רותם: "ראש אגף כוח-אדם בצבא-הגנה-לישראל", במקום זה יבוא "ראש אגף משאבי אנוש".
טל ענר: זה ראש אגף כוח-אדם שוב.
דוד רותם: "ראש אגף כוח אדם בצבא-הגנה לישראל או מי שהוא הסמיך לכך על פי פקודות הצבא, בקשר לעניינים- - -, שייקבע בפקודות הצבא".
חגית לרנאו: נראה על פניו שהוועדה מוותרת על כל זכות של פיקוח.
דוד רותם: כבר אני אומר לך: את צודקת במאה אחוז.
דוד רותם: תני לי הצעה איך אני לא משתחרר מזה, איך אני מפקח על זה.
דוד רותם: אני אגיד לך איפה אני פוחד, קחי את המצב היום.
ענר הלמן: הכול מותר.
דוד רותם: המצב היום הוא- - -
חגית לרנאו: ראש המטה הכללי וראש אגף כוח אדם.
דוד רותם: או מי שהוא הסמיך לכך.
טל ענר: כל אדם.
דוד רותם: הוא מסמיך כל מי שהוא רוצה בלי תכלית, בלי כלום, אין פקודות צבא, אין כלום.
דוד רותם: הוא מסמיך את כל העולם בחוק.
ענר הלמן: זה בוודאי מצמצם.
איל טולדנו: תהליך האישור של פקודות הצבא הוא תהליך לא פשוט.
איל טולדנו: להעביר פקודה היום בצבא זה לא פחות מלהעביר תקנות, זה עובר גם את הייעוץ המשפטי, את הפרקליטות הצבאית, זה עובר גם את ראשי האגפים הרלוונטיים, כך שיש תהליך ביקורת פנימי בצבא.
דוד רותם: חגית לרנאו, יש משהו?
דוד רותם: איזה רעיון?
חגית לרנאו: אני בוודאי לא מומחית, אני לא נמצאת במצב שאני יכולה להתיימר אפילו לענות על השאלה הזאת.
דוד רותם: אני מצמצם את מה שיש היום.
חגית לרנאו: מאחר שהיתה הערה לגבי הנציבות דווקא מוועדת קנאי, רות קנאי יושבת כאן ותאשר את הדברים.
חגית לרנאו: ועדת קנאי סברה שהנציבות מקבלת היום יתר מידע, ובוודאי זו שאלה אם אפשר לצמצם את המידע שמקבלת נציבות המדינה.
חגית לרנאו: התשובה היא כנראה שלא, אבל בוודאי אי אפשר להגיד שנציבות המדינה מקבלת מידע, ולכן כולם רוצים לקבל מידע כמו הנציבות.
דוד רותם: לא, אין קשר.
דוד רותם: כמו שאמרתי, פה אני חייב ללכת, ושם אני מתנדב ללכת.
דוד רותם: הבעיה שדוח קנאי נתן קריטריונים ולא התייחס לכל אחד ואחד.
דוד רותם: תאמיני לי, הייתם עושים עבודה הרבה יותר אם הייתם מתייחסים לכל אחד ואחד מהגופים, ואז היינו יכולים לעשות לעצמנו עבודה הרבה יותר קלה.
רות קנאי: חשבנו שהכנסת הסמיכה אתכם לעשות את זה.
דוד רותם: הכנסת הסמיכה אותנו, אבל לא נתנה לנו את השכל שלכם.
חגית לרנאו: אני נכנסת לנושא שאומר בזהירות.
חגית לרנאו: מאחר שכבר נקבע לעניין כלי ירייה, בוודאי כל מי שבא במגע עם נשק בצבא, מן הסתם ראוי שהמידע לגביו יהיה רחב יותר.
חגית לרנאו: עדיין נשאלת השאלה לגבי כוח-אדם, שהוא כוח-אדם שאין לו נגישות לנשק.
טל ענר: אין דבר כזה.
טל ענר: הגדרה של כשירות זו הגדרה של כשיר לשאת נשק.
דוד רותם: אני לא יודע כמה חיילים יש בצבא, אבל נגיד שיש 50,000, אז 5,000 מהם לא נושאים נשק.
דוד רותם: תגידי לי את מי מעניין בצבא לקבל עליהם מידע.
דוד רותם: יש גופים שאני חושד בהם יותר, אבל גוף כמו הצבא, מה הוא יעשה עם 50,000 גיליונות של מרשם פלילי?
דוד רותם: אל תשכחי דבר אחד, מבין ה-50,000 האלה, אולי ל-5% יש מרשם.
דוד רותם: אנחנו ברוך השם במדינה שרוב האזרחים בה חפים מפשע, הגונים וישרים, רק בעיתון "הארץ" פותחים להם תיקים, לא בכל מקום.
חגית לרנאו: הלוגיקה הרי היא לוגיקה הפוכה.
חגית לרנאו: השאלה, וזה האלמנט של תקנת השבים, השאלה, אם אדם שכאן היה לו רישום פלילי, היתה לו עבירה של איומים, תקיפה, גניבה לפני 15 שנה- - -
דוד רותם: הוא הורשע?
חגית לרנאו: הוא הורשע, הרי כאן מדובר על אנשים שהורשעו.
חגית לרנאו: אנשים שלא הורשעו, זה יהיה בעוד עשר דקות.
חגית לרנאו: הוא רוצה לעבוד כפקיד או עובד ניקיון במסגרת צבא-הגנה לישראל.
איל טולדנו: זה לא אחד הדברים שראש אכ"א מתייחס אליהם.
דוד רותם: צבא זה לא תוכנית כבקשתך.
דוד רותם: זה שהוא רוצה לעבוד בניקיון, זה לא אומר שזה מה שהוא יעשה.
איל טולדנו: זה גם לא ייבדק על ידי אגף כוח-אדם, כי הוא עובד של חברה, הוא ייבדק על ידי משרד הביטחון בבדיקה של החברה.
איל טולדנו: אני לא יודע אם יבדקו את העובד, יבדקו את החברה עצמה.
איל טולדנו: ראש אכ"א לא מתעסק בחברות, הוא מתעסק רק בחיילים, אזרחים עובדי צה"ל ואנשים שמועסקים ישירות על ידי צה"ל באופן קבוע או מזדמנים ואנשי מילואים.
איל טולדנו: אלה האוכלוסיות.
חגית לרנאו: בסדר, אני מסירה את ההערות שלי.
23591: הפרט הבא שהוועדה הונחתה להחליט לגביו, אני מדבר על פרט (כז2), עניין חומרי הנפץ.
23591: עלתה פה בקשה בדיון הקודם להוסיף גם את העניין של היתר על ייבוא חומרי נפץ.
23591: הוועדה צריכה להחליט האם לקבל את הבקשה או לא.
23591: בדיון הקודם עלתה בקשה מצד הנציגים של המשרד להוסיף גם את העניין של היתר ייבוא של חומרי נפץ, שכרגע לא נכנס.
דוד רותם: זה לא היתר לפי חוק חומרי נפץ?
חנה מזור: לפי חוק חומרי נפץ זה היתר שניתן לפי סעיף 3 לחוק.
דוד רותם: ייבוא זה היתר שניתן לפי חוק חומרי נפץ, אז זה נמצא פה.
23591: זה לא נכנס פה, כי הוא לא ניתן על ידי המפקח עבודה.
דוד רותם: אלא על ידי מי ניתן ההיתר הזה?
חנה מזור: על ידי מי שהשר ממנה לצורך מתן היתר ייבוא לחומרי נפץ.
חנה מזור: מדובר על תפקיד אחד.
דוד רותם: תגידו לשר למנות את מפקח העבודה האזורי או את מפקח העבודה הראשי.
דוד רותם: את לא יודעת מי זה יהיה, בכל פעם זה יכול להיות מישהו אחר.
חנה מזור: לא.
חנה מזור: יש הגדרה מדויקת של תפקיד.
חנה מזור: היום זה מנהל מוצרי צריכה במשרד התמ"ת.
דוד רותם: תגידו את זה עוד פעם לפרוטוקול, ייבוא מוצרי נפץ זה מוצרי צריכה.
חנה מזור: מנהל מוצרי צריכה היום מטפל בהיתרי ייבוא, לרבות חומרי נפץ.
דוד רותם: זה סל מזון ומוצרי צריכה זה חומרי נפץ, לכן היום מייבאים את זה...
חנה מזור: יש אדם אחד שמטפל בייבוא, זה לא מפקח עבודה ראשי שמפקח על בטיחות של העובדים.
חנה מזור: מדובר על תחום אחר לגמרי במשרד.
ענר הלמן: למה לא להוסיף את השם שלו לעניין ייבוא חומרי נפץ?
ענר הלמן: תואר התפקיד שלו לעניין ייבוא חומרי נפץ.
חנה מזור: זה מה שאני אומרת: והמנהל שהשר מינה לצורך מתן היתר לייבוא.
דוד רותם: אם אני אכתוב "מנהל מוצרי צריכה לעניין ייבוא חומרי נפץ"- - -
חנה מזור: לא, המנהל שהשר מינה.
דוד רותם: לא "המנהל שהשר מינה".
טל ענר: מנהל יש רק אחד.
חנה מזור: יש רק אחד.
דוד רותם: לא, היום זה הוא, מחר זה מישהו אחר.
גבריאלה פיסמן: לא, זה מי שהשר מינה לעניין ייבוא.
גבריאלה פיסמן: הוא ממנה אדם אחד.
דוד רותם: מי שהשר מינה לעניין ייבוא חומרי נפץ.
חנה מזור: זה אדם אחד.
חנה מזור: זה מתן היתר לייבוא חומרי נפץ.
אודליה אדרי: שוב פעם, כמו בדין הקודם אני חוזרת אחורנית ל-(כז1), שאני רואה שזה לא תוקן, עניין מתן רישיון לפי חוק כלי ירייה וגם לצורך הערכה אובייקטיבית.
גבריאלה פיסמן: מתן רישוי זה כולל.
אודליה אדרי: לפי החוק, לפי הפסיקה, השיקולים כשאתה מבטל או כשאתה מעריך.
אודליה אדרי: אתה לא יכול לשקול אותם שיקולים לצורך מתן רישיון.
דוד רותם: בואו נדבר על פרקטיקה.
דוד רותם: הרי לא פקיד כלי ירייה יוזם ביטול היתר.
דוד רותם: מה שקורה, שאותי מרשיעים בבית משפט, המשטרה מדווחת לכם על ההרשעה ומבקשת לבטל.
דוד רותם: למה אתם צריכים לדעת יותר מזה?
אודליה אדרי: לא תמיד.
אודליה אדרי: גם לפי פנייה של משרד הבריאות, על פי חוות דעת הפסיכיאטר- - -
דוד רותם: הוא יוצא עם חוות דעת של פסיכיאטר, אתם לא צריכים את המידע הפלילי, אתם יודעים שהוא פסיכי.
אודליה אדרי: עד לקבל החלטה אנחנו צריכים שכל המידע יהיה בפנינו כדי שנקבל החלטה מושכלת.
דוד רותם: אני לא מבין, קיבלתם מכתב מהפסיכיאטר המחוזי שאשפז אותי בכפייה, ויש לי כלי נשק, אתם מבטלים לי את ההיתר, למה אתם צריכים לדעת שאני גם גנב.
אודליה אדרי: אם המקרה חד-משמעי, ברור שאני לא צריכה.
טל ענר: הנוסח הזה חל על כולם, רישיון לפי חוק הפיקוח על שירותים פיננסיים (ביטוח), בכל מקום כתוב "מתן רישיון".
טל ענר: מתן רישיון, זה כל מה שקשור – מתן, ביטול וכן הלאה.
טל ענר: לא כתבנו בכל מקום "וביטולו".
מירי כספי: סליחה, אדוני, אני מרשות המסים.
מירי כספי: רציתי להעיר שאנחנו מפקחים על כל ייבוא לארץ.
מירי כספי: אם בא יבואן ומציג לנו היתר, אנחנו בודקים את הרישום הפלילי שלו.
מירי כספי: ברגע שמדובר בנשק אנחנו אמורים לבדוק גם את הרישום הפלילי שלו, האם מותר לו להביא כלי נשק.
דוד רותם: למה רשות המסים צריכה לבדוק?
מירי כספי: אנחנו בודקים כל ייבוא שמגיע לארץ.
מירי כספי: אנחנו בודקים את החוקיות שלו מכל ההיבטים העולים ממנו.
דוד רותם: מי נתן לכם סמכות כזאת בכלל?
דוד רותם: אני לא מבין, קיבלתי היתר להביא חומרי נפץ מהגוף המוסמך.
דוד רותם: מי אתם, רשות המסים, שתבדקו את הרישיון שלי?
שמוליק דהן: איך נוודא שבפועל יש לו אישור- - -
23591: יש לו היתר מהגורם המוסמך.
שמוליק דהן: אנשים מזייפים היתרים.
דוד רותם: אתם רוצים לבדוק אם זייפתי, אבל מה אכפת לכם שגם הורשעתי באונס לפני שנתיים.
דוד רותם: תבדקו אם הרישיון מזויף.
דוד רותם: תרימו טלפון למפקח, תשאל אם הוא נתן רישיון.
שמוליק דהן: התהליכים הם תהליכים ממוחשבים, הם לא תהליכים ידניים.
שמוליק דהן: אלה מערכות ממוחשבות שבודקות יבואנים ויצואנים בייבוא אישי.
שמוליק דהן: הדברים האלה צריכים להיעשות במידי.
23591: אתם יכולים לפנות למפקח ולשאול אם אדם קיבל היתר או לא קיבל היתר.
דוד רותם: אדוני, מנהל מחלקת הבג"צים, אתה מוכן להגן על זה?
ענר הלמן: אני לא מנהל מחלקת הבג"צים, פעם ראשונה שאני שומע את זה.
דוד רותם: רבותי, אתם מוכנים להגן על זה?
גבריאלה פיסמן: אני לא מכירה את הנושא.
שמוליק דהן: אנחנו אחראים שחומרי נפץ, סמים וכדומה לא ייכנסו למדינת ישראל.
דוד רותם: אלא אם כן יש לי רישיון.
דוד רותם: זה לא עניינכם.
דוד רותם: האיש הממונה על כך נתן לי רישיון ייבוא, זה האחראי על מוצרי צריכה, אני מביא קונטיינר שיש בו משחת שיניים וחומרי נפץ, זה מוצרי הצריכה היום במדינת ישראל, אני מביא לך את הרישיון.
דוד רותם: אתה רוצה לבדוק אם הוא לא מזויף, תבדוק אם הוא מזויף או לא מזויף.
דוד רותם: תרים טלפון, תעשה דואר אלקטרוני, תעשה מה שאתה רוצה.
דוד רותם: אתה רוצה, תקבע עם מי שנותן את ההיתר, שהוא ישלח לך העתק, אבל לא תבדוק את העבר פלילי שלי.
23591: הפרט הבא שהוועדה צריכה להחליט לגביו סופית הזה העניין של נגיד בנק ישראל.